Kirjapainolle sen 450:tenä syntymävuonna
Sanasta Herran syntyi kerran valo,
 Jok’ alkuaineet maailmalle loi.
 Niin Gutenberg’in keksintökin jalo
 Uudistaa henkimaailmaa taas voi.
 Keksintöön henki muistons’ suuret liittää,
 Maailma, Sua, Kirjapaino, kiittää
 Nyt neljänsadanviidenkymmenen
 Vuoskauden oltuasi työssä sen.
 Oletpa tehnyt turmaa vastaan vallin
 Ja maailmaa on järjestänyt työs,
 Kun ollut ”maailma on mullin-mallin
 Eurooppa ylös-alaisin” ja yöss’,
 Opille ollut suojaa suova maja
 Ja tieteen, taiteen toimelle se paja,
 Jonk’ ahjost’ tupruavat säkenet 
 Valaisseet ovat niissä ihmiset.
 On kauttas paljo tehty, tekemättä
 Enempi on: työs lakata ei saa,
 Ennenkuin vääryydettä hirveättä
 Ja vapaana valheesta on maa.
 Tulkitsijana ollos siveyden,
 Kannattajana hengen ylevyyden,
 Itselläs olkoon onni ainiaan!
 Toivossa siin’ nyt Sulle hurrataan.

*) Maisteri Tuokon sepittämä, kirjapainotaidon 450-vuotisjuhlassa Jollaksessa 18 28/6 90 lausuttu juhlaruno.

Lähde: Jyränkö 5.7.1890.

Antti Törneroos
Runot
Jyränkö
1890